
NOTA DE PREMSA

L’Ajuntament de Castelldefels suspén la prova de vot electrònic davant la manca de col.laboració de la Generalitat

Finalment, l’Ajuntament de Castelldefels no podrà portar a terme la prova de vot electrònic, coincidint amb les eleccions al Parlament de Catalunya. La Junta Electoral Central ha tornat a desestimar avui la celebració de la prova contra el recurs presentat per l’Ajuntament. 

La Junta Electoral Central es va pronunciar a instàncies de la Generalitat, que pensa portar a terme experìencies similars en altres municipis catalans. Val a dir que aquest era el primer experiment de vot electrònic que s’anava a portar a terme a instàncies d’un Ajuntament. La prova havia comptat, dies abans, amb el vist i plau de la Junta Electoral Central.

La Generalitat no es va posar en contacte en cap moment amb l’Ajuntament de Castelldefels per recabar informació del projecte municipal. Va ser l’alcalde, Antonio Padilla, qui, després de la primera notificació de la Junta Electoral Central, es va posar en contacte amb el departament de Governació. 

Finalment, el conseller de Governació, Josep Maria Pelegrí, va adreçar una carta a l’alcalde –ahir a la tarda- en què aquest afirmava: “no podem fer-nos responsables del vostre projecte per raons obvies”. Així mateix, el conseller rebutjava qualsevol responsabilitat assegurant que “la decissió correspon única i exclusivament” a la Junta Electoral Central.

L’Ajuntament ha tractat fins al darrer moment de poder tirar endavant aquest experiment de cara a assajar fórmules de democràcia participativa. Tanmateix, la Junta Electoral Central, en una nova reunió celebrada aquest migdia, ha tornat a denegar aquesta possibilitat.

L’Ajuntament no entén aquesta negativa, i més quan dies abans havia estat aprovada per la Junta Electoral Provincial la celebració d’aquesta prova, que “no anava a interferir ni en el desenvolupament ni en els resulutats de les eleccions”, segon l’alcalde, Antonio Padilla. 

Per a l’Ajuntament de Castelldefels es tractava d’un important pas endavant per explorar noves fórmules de participació ciutadana gràcies al desenvolupament de les noves tecnologies. Per a Padilla, el vot electrònic “pot contribuir a avançar cap a una societat més igualitària i participativa”.

